KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse

2018/0233 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: määrus, millega luuakse maksustamisalase koostöö programm „Fiscalis“

1.Taustteave

Euroopa Parlamendile ja nõukogule ettepaneku edastamise kuupäev

(dokument COM(2018) 443 final – 2018/0233 COD): 8. juuni 2018 Euroopa Majandus- ja Sotsiaalkomitee arvamuse kuupäev: 17. oktoober 2018 Euroopa Parlamendi seisukoha kuupäev, esimene lugemine: 17. aprill 2019 Muudetud ettepaneku edastamise kuupäev: puudub Nõukogu seisukoha vastuvõtmise kuupäev: 10. mai 2021

2.Komisjoni ettepaneku eesmärk

8. juunil 2018 võttis komisjon vastu ettepaneku Euroopa Parlamendi ja nõukogu määruse kohta, millega luuakse maksustamisalase koostöö programm „Fiscalis“. Kavandatud programmiga jätkatakse programmi „Fiscalis 2020“ ja sellele eelnenud programme, mis aitasid märkimisväärselt kaasa maksuhaldurite vahelise koostöö lihtsustamisele ja tõhustamisele liidus. Uue programmiga toetatakse jätkuvalt riikide maksuhaldureid ja parandatakse maksupoliitika rakendamist, sealhulgas halduskoostööd.

ELi eesmärke võidelda maksupettuste, maksudest kõrvalehoidumise ja maksustamise vältimise vastu, suurendada maksustamisalast õiglust ja läbipaistvust ning toetada siseturu toimimist ja konkurentsivõimet, ei ole liikmesriikidel võimalik üksi saavutada.

Seetõttu on ühised eeskirjad ning liikmesriikide maksuhaldurite vaheline kooskõlastamine ja koostöö nende eesmärkide saavutamiseks ja kõigi sellega seotud probleemide lahendamiseks keskse tähtsusega. Nii suurel määral koostööd ja kooskõlastamist on võimalik saavutada ainult keskse meetodi abil ja kõige paremini liidu tasandil.

Komisjoni ettepaneku eesmärk on toetada maksupoliitikat ja maksuhaldureid maksustamise läbipaistvuse suurendamisel ja halduskoostöö tõhustamisel, muu hulgas asjakohase maksualase teabe vahetamise abil, eraldades vahendeid ja rahalist toetust haldus- ja infotehnoloogiaalase suutlikkuse suurendamise meetmete ning operatiivkoostöö jaoks.

Programm keskendub ELi tegevusele, mille eesmärk on luua halduskoostööks vajalikud tõhusad mehhanismid (ja hädavajalikud IT-vahendid), et tagada liikmesriikide maksuhalduritele tõhusad vahendid maksupettuste, maksudest kõrvalehoidumise ja maksustamise vältimise vastu võitlemiseks.

Halduskoostöö jaoks on vaja Euroopa elektroonilisi süsteeme, mis võimaldavad liikmesriikide maksuhalduritel teavet vahetada. Programm „Fiscalis“ pakub liikmesriikidele Euroopa Liidu maksustamisalase halduskoostöö raames kõnealuste elektrooniliste süsteemide jaoks rahalist ja tehnilist tuge.

Sellega seoses tagavad komisjon ja liikmesriigid, et ettepaneku IV peatükis nimetatud Euroopa elektroonilised süsteemid on piisaval määral välja arendatud ja kasutusel. Nad kooskõlastavad korrapäraselt oma tegevust ja lepivad kokku kõigis aspektides, mis on vajalikud Euroopa elektrooniliste süsteemide toimimise, omavahelise ühendatuse ja pideva täiustamise tagamiseks.

Suur osa kavandatavast eelarvest eraldatakse IT-suutlikkuse suurendamisele, kuigi kavandatav programm hõlmab ka kohtumisi ja muid sarnaseid ühekordseid üritusi, projektipõhist struktureeritud koostööd ning inimeste pädevuse ja suutlikkuse suurendamise alaseid tegevusi, milles liikmesriigid ja nende ametnikud võivad vabatahtlikult osaleda. Selle tegevuse üldeesmärk on tõhustada halduskoostööd ja parandada liikmesriikide haldussuutlikkust maksustamise valdkonnas.

3.Märkused nõukogu seisukoha kohta

Esimesel lugemisel vastu võetud nõukogu seisukoht kajastab täielikult kaasseadusandjate vahel 26. märtsil 2021 saavutatud kokkulepet (kinnitatud 30. märtsil 2021). Selle kokkuleppe põhipunktid on järgmised.

– Programmi kestus on 1. jaanuarist 2021 kuni 31. detsembrini 2027.

–Programmi põhieesmärgid on järgmised: toetada maksuhaldureid ja maksustamist, tõhustamaks siseturu toimimist; suurendada liidu konkurentsivõimet ja ausat konkurentsi liidus; kaitsta liidu ja selle liikmesriikide finants- ja majandushuve, sealhulgas maksupettuste, maksudest kõrvalehoidumise ja maksustamise vältimise eest, ning parandada maksude kogumist. Programmi erieesmärgid on järgmised: toetada maksupoliitikat ja liidu maksuõiguse rakendamist; edendada maksuhaldurite vahelist koostööd, sealhulgas maksualase teabe vahetamist, ning toetada haldussuutlikkuse arendamist, sealhulgas inimeste pädevuse suurendamist ning Euroopa elektrooniliste süsteemide arendamist ja käitamist.